贈剡縣桃源宮王道士
作者：沈遘
朝代：宋

paragraphs: 我昔剡谿遊，道人亦相遇。
重來十歲餘，顔色宛如故。
顧我病衰早，鬢毛已蒼然。
乃知世上榮，詎若山中閑。
道人家東都，問胡不歸北。
北方多風塵，素衣化爲黑。
斯言吾所信，吾志亦江湖。
瀟洒會稽守，平生欣莫如。
君恩容苟安，顧奉三年計。
幸爾數到城，閒談北方事。